Միքայել Մինասյան

Միքայել Արայի Մինասյան (), հայ պատմաբան, պատմական գիտությունների թեկնածու, Հայաստանի նախկին արտակարգ և լիազոր դեսպանը Վատիկանում։

Կենսագրություն 
Ծնվել է 1977 թ.-ի հոկտեմբերի 1-ին Երևանում՝ բժիշկների և գիտնականների ընտանիքում։ Միքայել Մինասյանի դեսպանության շրջանում՝ 2015 թ. ապրիլի 12-ին, Վատիկանի Սուրբ Պետրոսի տաճարում Հռոմի Սրբազան Քահանայապետ Ֆրանցիսկոս Պապի կողմից մատուցվեց պատարագ ի հիշատակ Հայոց ցեղասպանության 100-րդ տարելիցի, Ցեղասպանության անմեղ զոհերը սրբադասվեցին։ Նույն օրը Ֆրանցիսկոս պապը Գրիգոր Նարեկացուն հռչակեց «Տիեզերական եկեղեցու վարդապետ»՝ Ամենապատվավոր կոչումը, որ կարող է շնորհվել աստվածաբանին։ Սուրբ Պետրոսի տաճարում անցկացված պատարագից հետո Թուրքիան հետ կանչեց Վատիկանում իր դեսպանին։ 2015թ.-ի ապրիլի 11-ին Իտալիայի Նեապոլ քաղաքի «Սան Գրեգորիո Արմենո» եկեղեցում կայացավ Հայոց ցեղասպանության 100-րդ տարելիցին նվիրված խաչքարի բացման արարողությունը, Գրիգոր Լուսավորչի մասունքը վերադարձվեց եկեղեցի։ 2016թ-ի հունիսի 24-ին մեկնարկեց Ֆրանցիսկոս Պապի եռօրյա այցը Հայաստանը։ Սրբազան Քահանայապետն իր այցը կոչեց՝ «Ուխտագնացություն առաջին քրիստոնյա երկիր»։ Հունիսի 25-ին  Ֆրանցիսկոս Պապն այցելեց Ծիծեռնակաբերդի հուշահամալիր, ապա պատարագ մատուցեց Գյումրիում։ Դեսպան Մինասյանը պատմել է Ֆրանցիսկոս Պապի Հայաստան այցի կազմակերպչական աշխատանքների և խորհրդի մասին։ 2018 թ.-ի ապրիլի 4-ին Վատիկանի այգիներում հանդիսավորությամբ բացվեց Սուրբ Գրիգոր Նարեկացու արձանը։ Բոլոր իրադարձությունները՝ մեկ տեսաշարում։

Կրթություն 
1984-1993 թթ. Երևանի Պուշկինի անվան թիվ 8 դպրոց։
1993-1996 թթ. Վենետիկի «Մուրատ-Ռաֆայելյան» վարժարան, Իտալիա
1996-2000 թթ. Գերազանցությամբ ավարտել է Իտալիայի Տրիեստեի համալսարանի Միջազգային հարաբերությունների և դիվանագիտության բաժինը
2001-2004 թթ. Ասպիրանտուրա, Հայաստանի Գիտությունների Ազգային Ակադեմիայի պատմության ինստիտուտ

Աշխատանքային գործունեությունը 
1999- 2000թթ. Տրիեստեի համալսարան, Գորիցիայի Միջազգային հարաբերությունների և դիվանագիտության բաժին, Իտալիա Ծրագրի ղեկավար` ՀՀ ԱԳՆ կրտսեր դիվանագետների համար մասնագիտական ուսուցում, կազմակերպված Իտալիայի ԱԳՆ հետ համատեղ
1999-2002թթ. Եվրոպական խորհրդարանի անդամ Դեմետրիո Վոլչիչի աշխատակազմ, Եվրոպական խորհրդարանի ԵՄ հարավային Կովկաս պատվիրակության փոխնախագահ, Եվրոպական խորհրդարան, Բրյուսել, Ստրասբուրգ ԵՄ հարավային Կովկաս հարաբերությունների գծով խորհրդական
2000-2003թթ. Հայաստանում Միջազգային Եվրոպական շարժման նախապատրաստական հանձնաժողով, Հայաստանում Եվրոպական շարժման հիմնադիր և տնօրեն
2005-2013թթ.  Սան Մարինոյի Հանրապետության գլխավոր պատվավոր հյուպատոս Հայաստանում
2007- 2008թթ. Հայաստանի Վարչապետի աշխատակազմ Վարչապետի ավագ օգնական
2008- 2012թթ. ՀՀ Նախագահի աշխատակազմ Աշխատակազմի ղեկավարի առաջին տեղակալ
2013-2018թթ․ Սուրբ Աթոռում ՀՀ դեսպան
2014-2018թթ․ Մալթայի Մարտական Ինքնիշխան Ուխտում ՀՀ դեսպան (նստավայրը՝ Հռոմ)
2017-2018թթ․ Պորտուգալիայի Հանրապետությունում Հայաստանի դեսպան (նստավայրը՝ Հռոմ)

Դիվանագիտական ծառայությունը 
2013 թ. մարտի 9-ին ՀՀ Նախագահի հրամանագրով նշանակվել է Սուրբ Աթոռում Հայաստանի Հանրապետության արտակարգ և լիազոր դեսպան։ 
2013 թ. դեկտեմբերի 10-ին ՀՀ Նախագահի հրամանագրով համատեղության կարգով, նշանակվել է Մալթայի Ինքնիշխան Ռազմական Ուխտում, Պորտուգալիայում Հայաստանի Հանրապետության արտակարգ և լիազոր դեսպան (նստավայրը՝ Հռոմ)։

Պարգևներ և կոչումներ 
Արտակարգ և լիազոր դեսպան (2013)։
2015 թ. մայիսի 5-ին Լեռնային Ղարաբաղի Հանրապետության Նախագահի կողմից պարգևատրվել է «Վաչագան Բարեպաշտ» մեդալով
2016 թ. մարտի 16-ին Հռոմի Պապ Ֆրանցիսկոսի կողմից պարգևատրվել է Պիոս Պապի ասպետական ուխտի Մեծ Խաչի շքանշանով։
2016 թ. հոկտեմբերի 24-ին Մալթայի Ինքնիշխան Ռազմական Ուխտի Արքայազն և Մեծ վարպետի կողմից պարգևատրվել է Մալթայի Ուխտի արժանիքների համար Մալթայի Ուխտի Մեծ Սպայի Խաչով
2017 թ. դեկտեմբերի 11-ին Մալթայի Ինքնիշխան Ռազմական Ուխտի Մեծ վարպետի տեղապահի կողմից պարգևատրվել է Մալթայի Ուխտի արժանիքների համար Մեծ Խաչով
2018 թ. ապրիլի 5-ին Հայաստանի Նախագահի կողմից պարգևատրվել է «Հայրենիքին մատուցած ծառայությունների համար» 2-րդ աստիճանի մեդալով

Ընտանիք 
Միքայել Մինասյանը հայտնի փիլիսոփա, պատմաբան Միքայել Մինասյանի և Երևանի նախկին քաղաքապետ, ականավոր մտավորական Գրիգոր Հասրաթյանի թոռն է։ Նա  ճանաչված բժիշկ, «Սուրբ Գրիգոր Լուսավորիչ» բժշկական կենտրոնի նախկին ղեկավար Արա Մինասյանի որդին է։ Միքայել Մինասյանն ամուսնացած է Հայաստանի նախկին Նախագահ Սերժ Սարգսյանի դստեր՝ Անուշ Սարգսյան-Մինասյանի հետ, ունի երկու զավակ՝ Մարիամը և Արան։

Տնտեսական գործունեությունը

Ծանոթագրություններ 

ՀՀ արտակարգ և լիազոր դեսպաններ
1977 ծնունդներ
Հոկտեմբերի 1 ծնունդներ
Հայ դիվանագետներ
Դիվանագետներ այբբենական կարգով
Հայաստանի Հանրապետության արտակարգ և լիազոր դեսպանի դիվանագիտական աստիճան ունեցող անձինք